次韵南軒先生榕溪閣閣山谷所名也
作者：吳儆
朝代：宋

paragraphs: 紹聖用事臣，黨與紛相樛。
當代幾忠良，一朝咸黜幽。
太史坐直筆，愈黜名愈休。
消長關否泰，天意匪人謀。
纍臣誰司城，獨爲景物留。
當時西復南，萬里不停輈。
誰知百年定，欲起九京遊。
積莽新陳迹，寒泉薦冰甌。
想當千騎臨，水木寒蕭颼。
我公今伊傅，茲焉少夷猶。
炎方凋瘵餘，公來今已瘳。
榕溪兩甘棠，千載誰劣優。
太史後凋松，公如巨川舟。